ΑΠΟΜΑΓΝΗΤΟΦΩΝΗΜΕΝΟ ΚΕΙΜΕΝΟ ΚΟΙΝΗΣ ΣΥΝΕΝΤΕΥΞΗΣ ΤΥΠΟΥ ΤΟΥ ΠΡΟΕΔΡΟΥ ΤΗΣ ΚΕΔΕ Κ. ΑΣΚΟΥΝΗ ΚΑΙ ΤΟΥ ΔΗΜΑΡΧΟΥ ΑΘΗΝΑΙΩΝ Γ. ΚΑΜΙΝΗ

Κ. ΑΣΚΟΥΝΗΣ: Αναλάβαμε τη διοίκηση της ΚΕΔΕ σε μια πολύ δύσκολη περίοδο για τη χώρα και την Αυτοδιοίκηση.

Η ΚΕΔΕ από την πρώτη στιγμή της συγκρότησής της σε σώμα, ανέλαβε πρωτοβουλίες για επίλυση του προβλήματος της αποκομιδής των απορριμμάτων, που έχει προκύψει από τις κινητοποιήσεις των εργαζομένων στους Δήμους. 

Εμείς, με ωριμότητα και ψυχραιμία επιδιώξαμε και συνεχίζουμε να επιδιώκουμε και αυτήν τη στιγμή τη λήξη αυτής της αντιπαράθεσης, χωρίς νικητές και ηττημένους προς όφελος του δημοσίου συμφέροντος και των πολιτών.

Αναγνωρίζουμε τις σημαντικές απώλειες στα εισοδήματα των εργαζομένων ως συνέπεια των δύσκολων μέτρων δημοσιονομικής προσαρμογής και σταθεροποίησης της χώρας και είμαστε αλληλέγγυοι μαζί τους.

Πιστεύουμε στο δημόσιο χαρακτήρα του τομέα καθαριότητας των Δήμων και πρέπει οι Πρωτοβάθμιοι Οργανισμοί της Αυτοδιοίκησης να διατηρήσουν στην ευθύνη τους την άσκηση αυτής της αποκλειστικής αρμοδιότητας, όπως άλλωστε προβλέπει η νομοθεσία. Πρέπει όμως να τονίσουμε ότι ακραίες ενέργειες και πράξεις δεν οδηγούν πουθενά, τόσο από την Κυβέρνηση όσο και από τους εργαζομένους.

Ζητήσαμε από την Κυβέρνηση να καταβάλλει κάθε δυνατή προσπάθεια προς ικανοποίηση των αιτημάτων των εργαζομένων, ώστε να υπάρξει σύγκλιση θέσεων, αποκλιμάκωση της κρίσης και άρση του αδιεξόδου.

Η ευθύνη όλων μας απέναντι στους πολίτες και την κοινωνία είναι μεγάλη. Απευθύναμε και συνεχίζουμε να απευθύνουμε έκκληση προς τους εργαζόμενους να αναλογισθούν την κοινωνική τους ευθύνη απέναντι στους πολίτες και την κοινωνία, η οποία υφίσταται τις επιπτώσεις στην υγεία τους και στο περιβάλλον από τις συνεχιζόμενες κινητοποιήσεις και τον τεράστιο όγκο σκουπιδιών που έχει συσσωρευτεί στους δρόμους των δήμων μας. 

Στα πλαίσια της διαμεσολάβησης που αναλάβαμε, μεταξύ των εργαζομένων και της Κυβέρνησης χθες το μεσημέρι καταθέσαμε τις παρακάτω προτάσεις:

1. Το προσωπικό που εργάζεται στις υπηρεσίες  ανταποδοτικού χαρακτήρα των Δήμων να εξαιρεθεί της εφεδρείας.

2. Όποιος εργαζόμενος έχει απώλεια πάνω από 30%, αυτή θα μειωθεί στο 25% και οι περικοπές τους θα γίνουν τμηματικά σε βάθος τριετίας, κατά ποσοστό  8,5 – 8,5 – 8,0.

3. Να διατηρηθεί στο 100% το επίδομα θέσεων ευθύνης από 75% που προβλέπεται στο Σχέδιο Νόμου.

4. Ρύθμιση των δανείων όχι μόνο προς το Τ.Π.Δ., αλλά και προς τις ιδιωτικές τράπεζες (επιμήκυνση, περίοδος χάριτος, αναστολή).

Δυστυχώς, οι εργαζόμενοι μετά από τη συνεδρίασή τους, απέρριψαν τις παραπάνω προτάσεις και με την αδιάλλακτη στάση τους παρατείνουν το αδιέξοδο που έχει δημιουργηθεί.  

Επίσης, για την ΚΕΔΕ υπάρχουν θέματα τα οποία κρίνουμε ότι μπορούν να ικανοποιηθούν χωρίς μεγάλο κόστος και είναι απαραίτητα για την εύρυθμη λειτουργία των Δήμων και συγκεκριμένα:

1. Η κατάργηση των οργανικών θέσεων ακόμη  και των 8μηνων συμβάσεων οδηγούν τους Δήμους σε πλήρη αδυναμία μιας στοιχειώδους λειτουργίας τους, ιδιαίτερα τώρα με τις νέες αρμοδιότητες που έχουν ήδη εκχωρηθεί από το πρόγραμμα «Καλλικράτης». Οι ρυθμίσεις αυτές πρέπει να αναθεωρηθούν άμεσα σε συνεργασία με την ΚΕΔΕ.

2. Το επίδομα απομακρυσμένων και παραμεθόριων περιοχών και νησιών να παραμείνει ως έχει σήμερα και όχι σε όσους υπαλλήλους υπηρετούν σε ζώνη είκοσι χιλιομέτρων από τα χερσαία σύνορα. 

3. Τα είδη ατομικής προστασίας των εργαζομένων στην καθαριότητα και στα κοιμητήρια (ιματισμός, παπούτσια, κ.ά.) είναι απαραίτητα για την εκτέλεση των δύσκολων εργασιών τους.

Παρ’ όλα αυτά εμείς θα συνεχίσουμε τις προσπάθειες για άρση του αδιεξόδου παραμένοντας σταθερά προσηλωμένοι στην αντίληψη ότι ο εξαντλητικός και επίπονος διάλογος μπορεί να δώσει την λύση.

Στα πλαίσια αυτά, ήδη έχουμε αναλάβει πρωτοβουλία ενημέρωσης του προεδρείου και των επικεφαλής των παρατάξεων της ΚΕΔΕ, προκειμένου να προβούμε άμεσα σε νέες πολιτικές πρωτοβουλίες.
Σας ευχαριστώ.


Πριν προχωρήσουμε σε ερωτήσεις, θέλω να  δώσω τον λόγο στον δήμαρχο Αθηναίων κ. Καμίνη, ο οποίος χθες μαζί με τον δήμαρχο Πειραιά, κ. Μιχαλολιάκο, τον δήμαρχο Κηφισιάς, κ. Χιωτάκη και τον πρόεδρο της ΚΕΔΕ και άλλους δημάρχους, είχαμε εξαντλητικές συζητήσεις για να μπορέσουμε να καταλήξουμε σε αυτές τις προτάσεις που παρουσιάσαμε το μεσημέρι στους εργαζόμενους στην Τοπική Αυτοδιοίκηση. 

Κύριε δήμαρχε, έχετε τον λόγο.

Γ. ΚΑΜΙΝΗΣ: Ευχαριστώ πολύ. 

Επειδή ο δήμος της Αθήνας είναι ο πρώτος δήμος της χώρας, και επειδή είναι η πρωτεύουσα της χώρας η Αθήνα και επειδή μένουν πάρα πολλοί άνθρωποι, νομίζω ότι πρέπει να υπάρξουν κάποιες διευκρινίσεις για το τι έχει κάνει ο  δήμος μέχρι σήμερα. 


Στις 7 Οκτωβρίου, όταν πλέον είχε αρχίσει η απεργία και έκλεισε ο ΧΥΤΑ, απηύθυνα ένα έγγραφο στον πρόεδρο της ΤΕΔΚΝΑ, στον υπεύθυνο του ΧΥΤΑ στη Φυλή, να προσπαθήσει να κρατήσει ανοικτό τον ΧΥΤΑ. Το έγγραφο αυτό το κοινοποίησα και στην εισαγγελέα, την κυρία Ράϊκου. Έπρεπε να παραμείνει ανοικτός ο ΧΥΤΑ πάση θυσία, έπρεπε να λήξει η κατάληψη που είχαν κάνει οι εργαζόμενοι. Αν τότε είχε γίνει αυτό, δεν θα βρισκόμασταν σήμερα σε αυτή τη δυσχερή θέση. 


Κατά δεύτερο λόγο, ο δήμος της Αθήνας, εκτός από σήμερα το πρωί ουσιαστικά, όλες αυτές τις μέρες έβγαζε κατά μέσο όρο, σε συμφωνία με τους εργαζόμενους, 53 απορριμματοφόρα, τα οποία συνέλλεγαν απορρίμματα από τα ευαίσθητα σημεία της πόλης, νοσοκομεία, ιδρύματα, σχολεία. 


Όταν πλέον κηρύχθηκε η απεργία την Παρασκευή το βράδυ από τα Σωματεία των εργαζομένων, γιατί όπως γνωρίζετε δεν υπήρχε απεργία μέχρι τότε κηρυγμένη, υπήρχαν καταλήψεις μόνο, αμέσως έκρινα ότι έπρεπε για να προστατεύσω τη δημόσια υγεία στην πόλη, να προσφύγω στο δικαστήριο για να χαρακτηριστεί η απεργία παράνομη και καταχρηστική και πραγματικά η απεργία έπασχε. Ούτε είχαν ληφθεί οι αποφάσεις όπως έπρεπε, ούτε τα χρονικά περιθώρια είχαν δοθεί. 


Σε αυτήν την απόφαση, ότι έπρεπε να προσφύγω στη δικαιοσύνη, εμμένω, είναι απολύτως σωστή. Θα πρέπει να έχουμε υπόψη μας ότι όσο δίκαια και να είναι τα αιτήματα των εργαζομένων, πράγματι οι εργαζόμενοι αντιμετωπίζουν πρόβλημα επιβίωσης, έχουν μειωθεί δραματικά οι αποδοχές τους, να μην επαναλαμβάνω ότι υπάρχουν εργαζόμενοι που πήραν εκκαθαριστικό σημείωμα αποδοχών το πρώτο δεκαπενθήμερο κάποιες δεκάδες ευρώ. Σε αυτό κάνουμε ότι μπορούμε, υπάρχουν οι προτάσεις, υπάρχουν και δεσμεύσεις της κυβέρνησης ότι θα ικανοποιήσει κάποια ζωτικά αιτήματα. Παρ’ όλα αυτά, υπάρχει μια απελπισία. 


Θέλω επίσης να πω το εξής. Συναντήθηκα και το Σάββατο το πρωί με τους εργαζόμενος στο δήμο της Αθήνας, συνομιλήσαμε. Τους επέστησα την προσοχή στο ότι αυτού του είδους πλέον η κινητοποίηση, αυτή η ακραία ενέργεια του να μην μαζεύονται εν γένει τα σκουπίδια στην πόλη, μπορεί να αποβεί τελικά σε βάρος τους. 


Εγώ είμαι υπέρ και παρακαλώ να προσεχθεί αυτό, της συνταγματικής νομιμότητας που αναθέτει τη διαχείριση των τοπικών υποθέσεων στους Οργανισμούς Τοπικής Αυτοδιοίκησης και υπάρχει και η γνωστή αρχή της επικουρικότητας, ότι θα πρέπει οι υπηρεσίες να αρχίζουν από τους φορείς εκείνους τους δημόσιους που είναι πιο κοντά στον πολίτη. Αν υπάρχει μια αρμοδιότητα των δήμων βασική που είναι μέσα στον πυρήνα των καθηκόντων τους, είναι η διαχείριση των απορριμμάτων. 


Το πώς θα το κάνει κάθε δήμος, αν θα το κάνει με ιδιώτες, όπως ήδη το κάνουν κάποιοι δήμοι, ακόμα και στην Αττική, με ιδιώτες ή με τις δικές του δυνάμεις, αυτό είναι άλλο ζήτημα. Όμως οι δήμοι έχουν την ευθύνη του να κρατούν τις πόλεις τους καθαρές και να διαχειρίζονται τα απορρίμματα.


Τους είπα λοιπόν ότι να προσέξουν γιατί με αυτές τις ενέργειες ακριβώς αυτή η αρμοδιότητα κινδυνεύει πια να αφαιρεθεί από τους ίδιους και θα πρέπει να προσέξουν τις ακραίες ενέργειες. 


Τους ζητήσαμε επίσης, μαζί με τον κύριο Ασκούνη και τον κύριο Σαράντη, να μαζέψουν τουλάχιστον εν όψει της απεργίας της Τετάρτης και Πέμπτης και των πορειών που θα γίνουν στην Αθήνα, τα απορρίμματα από τους κεντρικούς δρόμους και από τις παρόδους. Το δέχτηκαν. Σήμερα το πρωί πήραν απόφαση, το Σωματείο τους, ότι θα το κάνουν. 


Τους είπα επίσης επειδή σήμερα το πρωί δεν περισυνέλλεγαν ούτε καν τα απορρίμματα από τους ευαίσθητους χώρους, ότι και αυτό πρέπει να γίνει, ότι είναι στοιχειώδης υποχρέωσή τους να το κάνουν. 


Εμμένω λοιπόν σε αυτήν την άποψη. Τους καλώ να σταματήσουν αυτήν την στιγμή την απεργία. Είναι απαράδεκτο να υπάρχει αυτή η κατάσταση στην Αθήνα. Είναι μια πόλη η οποία, το ξέρουμε, έχει γονατίσει από τα χίλια μύρια προβλήματα. Το να υπάρχει και αυτή η κατάσταση, που δεν απειλεί μόνο τη δημόσια υγεία, αλλά κάνει και κάτι άλλο εξίσου σημαντικό, υποσκάπτει το ηθικό των κατοίκων, υποσκάπτει πλέον η εικόνα μιας πρωτεύουσας σε αυτήν την κατάσταση, τη συλλογική μας αυτοεκτίμηση. 


Οι διεκδικητικοί αγώνες των εργαζομένων είναι θεμιτοί, αλλά δεν σημαίνει ότι θα πρέπει με τις διεκδικήσεις τους, με τους αγώνες στους οποίους προβαίνουν, να οδηγούν σε εξαθλίωση τους συμπολίτες τους. Η εικόνα που βλέπουμε σήμερα στην Αθήνα είναι εικόνα εξαθλίωσης.


Θα συνεχίσουμε, όπως είπε ο πρόεδρος, την προσπάθεια μεσολάβησης προς πάσα κατεύθυνση. 


Ευχαριστώ, κύριε Πρόεδρε.

Κ. ΑΣΚΟΥΝΗΣ: Θα περάσουμε σε ερωτήσεις. Επειδή δεν σας γνωρίζουμε όλους, παρακαλώ το όνομα και το μέσο που εκπροσωπείτε. 

Χ. ΒΟΥΖΑΣ: Είμαι ο Χρήστος Βούζας από Αυτοδιοίκηση.gr. Υπάρχει μια πληροφορία, η οποία είναι επιβεβαιωμένη, ότι η κυβέρνηση έχει αποφασίσει να μαζέψει τα σκουπίδια στην Αθήνα με τον στρατό. Είναι πρόσφατη, τώρα, πριν από λίγη ώρα βγήκε και επειδή ο κύριος δήμαρχος της Αθήνας το πρωί σε κάποια τηλεοπτική του συνέντευξη είπε ότι η μόνη λύση είναι ο στρατός, αν δεν απατώμαι, θέλω να ρωτήσω αν είχε σχετική επικοινωνία με την κυβέρνηση και αν είναι και δική του πρόταση αυτή.


Επίσης, θέλω να ρωτήσω τον Πρόεδρο της ΚΕΔΕ, τον κύριο Ασκούνη, αν η ΚΕΔΕ συμφωνεί με μια τέτοια κίνηση.

Γ. ΚΑΜΙΝΗΣ: Δεν είπα ποτέ ούτε η μόνη λύση είναι ο στρατός, κατά μείζονα λόγο όταν ακόμα υπάρχει εκκρεμής δίκη για το αν η απεργία είναι παράνομη και καταχρηστική. Ούτε υπάρχει κανένα αίτημα δικό μου, ούτε των Οργανισμών Τοπικής Αυτοδιοίκησης για αυτό το πράγμα. Το τι θα κάνει η κυβέρνηση, είναι δικός της λογαριασμός. Το τι κάνει η Τοπική Αυτοδιοίκηση είναι δικός της λογαριασμός από την άλλη πλευρά. 

Κ. ΑΣΚΟΥΝΗΣ: Να συνεχίσω και εγώ, κύριε Βούζα. Η οργανωμένη Πολιτεία έχει το θεσμικό οπλοστάσιο, αυτή θα κρίνει με ποιο τρόπο θα επιλύσει ένα πρόβλημα το οποίο έχει φέρει σε πάρα πολύ δύσκολη κατάσταση όλη την κοινωνία και φυσικά την υγεία των κατοίκων.
Δ. ΜΑΡΗΣ: Δημήτρης Μαρής από τον ΚΟΣΜΟ ΤΟΥ ΕΠΕΝΔΥΤΗ.

Θα ήθελα να ρωτήσω εσάς, κύριε Πρόεδρε, ως προς την τοποθέτηση για τις αποφάσεις της Κεντρικής Ένωσης Δήμων Ελλάδας. Στο πρώτο που αναφέρεστε για την κατάργηση των οργανικών θέσεων, ακόμα και των 8μηνων, για να διευκρινιστεί, ουσιαστικά είστε κατά οποιασδήποτε πολιτικής απόφασης που θα λέει ότι καταργούνται τα τμήματα καθαριότητας στους Δήμους; 


Εσείς, κύριε Καμίνη, με τηρουμένες όλες αυτές τις αντιξοότητες που υπάρχουν αυτή τη στιγμή, θεωρείτε ότι είναι εύκολο  χωρίς την συνδρομή των εργαζομένων στα τμήματα καθαριότητας να μαζευτούν άμεσα τα σκουπίδια;

Κ. ΑΣΚΟΥΝΗΣ: Ως προς το πρώτο θέμα που είπατε, είναι γεγονός ότι εμείς είμαστε αντίθετοι. Το είπα και στη συνέντευξη πριν. Είμαστε αντίθετοι στην κατάργηση των τομέων καθαριότητας. Αυτή είναι μια αποκλειστική αρμοδιότητα που έχουν οι Δήμοι και θα πρέπει να την ασκούν οι Δήμοι.

Γ. ΚΑΜΙΝΗΣ: Κατά τη γνώμη μου, με μια επιφύλαξη τώρα γιατί τα συνταγματικά μου δεν τα καλλιεργώ τον τελευταίο καιρό, υπάρχει πρόβλημα και συνταγματικότητας νομίζω. Δεν μπορεί να καταργηθεί στον Οργανισμό Τοπικής Αυτοδιοίκησης η Διεύθυνση Καθαριότητας. Δεν μπορεί. Υπάρχει συνταγματικό πρόβλημα, γιατί από τη στιγμή που κατοχυρώνεται συνταγματικά η Τοπική Αυτοδιοίκηση, στον πυρήνα της αρμοδιότητάς της είναι η συλλογή των απορριμμάτων και εκεί χρειάζεται μια Διεύθυνση. Είναι πολύ απλά πράγματα αυτά μιλώντας νομικά.


Από εκεί και πέρα το πώς διαχειρίζεται ο κάθε Δήμος, με ποιον τρόπο, το θέμα των απορριμμάτων, με τα δικά του μέσα ή κάνοντας συμφωνία με ιδιώτη, είναι μια άλλη ιστορία αυτό. Να τα ξεχωρίζουμε τα δύο πράγματα για να καταλαβαίνει ο κόσμος. 


Το δεύτερο είναι, έτσι όπως βλέπω την κατάσταση, η εκτίμησή μου είναι ότι χωρίς την κινητοποίηση των Υπηρεσιών Καθαριότητας του Δήμου της Αθήνας, θα είναι πάρα πολύ δύσκολο να μαζευτούν τα σκουπίδια. 


Σας λέω απλώς ότι στον ΧΥΤΑ τις τελευταίες μέρες έμπαιναν απορριμματοφόρα των ιδιωτών, τα οποία έχουν δυναμικότητα 1,2 τόνων. Τα απορριμματοφόρα του Δήμου έχουν δυναμικότητα 8 τόνων γιατί συμπιέζονται τα απορρίμματα.

Ν. ΧΑΡΔΑΛΙΑ: Χαρδαλιά Ναντίν από την τηλεόραση του ΣΚΑΪ. 


Ήθελα να ρωτήσω το εξής. Η ΠΟΕ ΟΤΑ υποστήριξε ότι ο λόγος που δεν δέχτηκε την πρόταση που της κάνατε, παρότι θεώρησε ότι ήταν  μια πολύ καλή βάση για συζήτηση, ήταν ότι δεν υπήρξε έγγραφη δέσμευση από την πλευρά της κυβέρνησης μέσω από εσάς. Για ποιο λόγο δεν υπήρξε αυτή η έγγραφη δέσμευση θέλω να ρωτήσω.


Επίσης μια ερώτηση στον κύριο Καμίνη όσον αφορά  στο θέμα του στρατού, διότι το άκουσα με τα ίδια μου τα αυτιά. Είπατε, κύριε Καμίνη, χαρακτηριστικά ακριβώς αυτό που προείπατε πριν λίγο για τους τόνους, πόσο μπορεί ένα δημοτικό απορριμματοφόρο και πόσο μπορεί των ιδιωτών και η επόμενή σας πρόταση ήταν ότι «Για αυτό και μόνη λύση παραμένει ο στρατός», κάτι που βέβαια δεν είναι στην αρμοδιότητά σας, το είπατε και ο ίδιος, άρα θα πρέπει να λάβει την απόφαση η κυβέρνηση. 


Μάλλον πρέπει να μας ξεκαθαρίσετε τι εννοείτε.

Γ. ΚΑΜΙΝΗΣ: Το ξεκαθαρίζω τότε. Δεν είπα εγώ ότι η μόνη λύση είναι ο στρατός. Δεν το είπα αυτό το πράγμα.  Αυτή τη στιγμή έχουμε εκκρεμείς δίκες, έχουμε χίλια δυο πράγματα να κάνουμε. Το τι θα αποφασίσει να κάνει η κυβέρνηση μετά από κάποιες μέρες, είναι δική της υπόθεση. Εγώ μιλούσα και άποψή μου είναι και η ενασχόλησή μου και μέριμνά μου είναι το τώρα, τι μπορεί να γίνει τώρα. Το τι θα γίνει αύριο, μεθαύριο και τα λοιπά και κάτι που αφορά την κυβέρνηση, δεν είμαι εγώ αυτός που θα απαγορεύσω να γίνει ή να μην γίνει.

Κ. ΑΣΚΟΥΝΗΣ: Σε ότι αφορά αν οι προτάσεις ήταν έγγραφες ή όχι, νομίζω ότι είναι μια δικαιολογία. Ο κύριος Σαράντης, ο πρόεδρος της ΠΕΔΑ, που κάθεται δίπλα σας, ξέρει πολύ καλά ότι αναλυτικά εμείς εξειδικεύσαμε αυτές τις προτάσεις και εν πάση περιπτώσει το ζήτημα ήταν αν είχαν την βούληση να αναστείλουν την απεργία, όχι να σταματήσουν την απεργία, μέχρι την Τρίτη το βράδυ, που σύμφωνα με τον Κανονισμό της Βουλής θα έπρεπε να κατατεθούν οι σχετικές τροπολογίες. Δηλαδή επειδή γνωρίζαμε εμείς την αμφισβήτηση, την αμφιβολία, την καχυποψία που υπάρχει μεταξύ των εργαζομένων και της κυβέρνησης και όλα αυτά τα πράγματα, η πρότασή μας ήταν αναστολή της απεργίας, όχι σταμάτημα, έχει διαφορά, μέχρι την Τρίτη το βράδυ που θα καταθέσει τις αντίστοιχες τροπολογίες ο υπουργός Εσωτερικών, ο κύριος Καστανίδης, στη Βουλή. Και δεν το δέχτηκαν.


Όμως εγώ θα συνεχίσω τη σκέψη μου. Σήμερα που είναι έγγραφες οι προτάσεις και που έχω μιλήσει το πρωί με τον κύριο Μπαλασόπουλο, αλλά όχι αναλυτικά και διεξοδικά γιατί ήταν στο δικαστήριο, και που όπως είπατε εσείς τους ικανοποιούν, θα πάρει απόφαση αναστολής των απεργιών; Γιατί, αν σήμερα ο πολίτης μέσω των ανταποδοτικών τελών έχει πληρώσει για την καθαριότητα της πόλης βλέπει αυτήν την εικόνα έξω και αν οι συνθήκες αλλάξουν λίγο και έχουμε πρόβλημα υγείας, δεδομένου ότι υπάρχει υγειονομική διάταξη, θέλω να ρωτήσω τους εργαζόμενους, βοηθούν τον στρατηγικό τους στόχο που είναι πάση θυσία η αποφυγή της ιδιωτικοποίησης ή αντίθετα άθελά τους οδηγούνται προς τα εκεί; 


Θα πρέπει απαντήσουν γιατί είναι  στρατηγικό το ζήτημα αυτό. Το έχει θέσει μετ’ επιτάσεως η ΠΟΕ ΟΤΑ και νομίζω ότι με τη στάση τους, την ακραία στάση τους, οδηγούνται εκεί.


Ευχαριστώ.

Α. ΧΑΤΖΗΓΕΩΡΓΙΟΥ: Χατζηγεωργίου από ΕΛΕΥΘΕΡΟΤΥΠΙΑ.



Έχετε καθόλου εικόνα για το κόστος που θα προκύψει από αυτές τις συμβάσεις μεταφοράς απορριμμάτων από τους ιδιώτες; Δηλαδή αυτές που έχει κάνει η Περιφέρεια, έχετε ρωτήσει τον κύριο Σγουρό πόσο θα κοστίσει; Κοστίζει κάποια ευρώ ο τόνος, το χιλιόμετρο, η μέρα; Πώς πάει αυτό το πράγμα;


Δεύτερο ήθελα να ρωτήσω, αυτό που λέτε εδώ στην εισήγησή σας, κύριε Ασκούνη, ακραίες ενέργειες δεν οδηγούν πουθενά, τόσο από την κυβέρνηση, όσο και από τους εργαζομένους. Επειδή μέχρι τώρα η έμφαση έχει δοθεί στα ακραία των εργαζομένων, της κυβέρνησης ποιες ήταν οι ακραίες ενέργειες; Λίγο να το εξειδικεύσουμε αν μπορούμε.

Κ. ΑΣΚΟΥΝΗΣ: Σε ότι αφορά το κόστος μεταφοράς από μεριάς της Περιφέρειας, δεν έχω στοιχεία και όπως καταλαβαίνετε, μέσα σε αυτήν την ένταση, δεν ήταν δυνατόν να συζητήσουμε αυτά τα πράγματα. Το κυρίαρχο είναι η υγεία των κατοίκων, ιδιαίτερα μετά την έκδοση της υγειονομικής διάταξης από τον κύριο Λοβέρδο.

ΧΑΤΖΗΓΕΩΡΓΙΟΥ: Να συμπληρώσω κάτι, με συγχωρείτε. Εγώ έχω ακούσει ένα ποσό που λέει περίπου 40 € ο τόνος. Πώς σας φαίνεται αυτό το ποσό;

Κ. ΑΣΚΟΥΝΗΣ: Αν είναι αυτό το ποσό, είναι μικρό, πολύ μικρό.


Τώρα, σε ότι αφορά το επόμενο θέμα που θέσατε, νομίζω οι ακραίες δηλώσεις και τοποθετήσεις δεν βοηθούν πουθενά. Αντίθετα, οξύνουν το κλίμα και νομίζω έχουν γίνει τέτοιες δηλώσεις οι οποίες οδηγούν σε πόλωση, οδηγούν σε αδιέξοδο, οδηγούν σε περαιτέρω κρίση. 

ΧΑΤΖΗΓΕΩΡΓΙΟΥ: Η δήλωση ότι τη Δευτέρα θα ήταν καθαρή η πόλη, ήταν ακραία;

Κ. ΑΣΚΟΥΝΗΣ: Εμείς είμαστε παλιοί στην Τοπική Αυτοδιοίκηση και ιδιαίτερα εδώ στο Λεκανοπέδιο. Ξέρουμε πολύ καλά ότι μία απεργία δέκα ημερών, για να μαζέψεις τα σκουπίδια στον πιο οργανωμένο Δήμο, με τρεις βάρδιες, επί 24ωρου βάσεως δηλαδή αποκομιδή, θέλεις τουλάχιστον τέσσερις με πέντε μέρες. Το γνωρίζουμε πολύ καλά, για αυτό είπα ότι ήταν καθ’ υπερβολή αυτή η τοποθέτηση, ότι τη Δευτέρα το πρωί θα είναι καθαρή η Αθήνα. 
ΔΗΜΟΣΙΟΓΡΑΦΟΣ: Να συνεχίσω την ερώτηση του συναδέλφου. Η δήλωση περί Καμόρας όσον αφορά την ΠΟΕ ΟΤΑ ήταν ακραία;

Κ. ΑΣΚΟΥΝΗΣ: Κοιτάξτε, εμείς θεωρούμε τους εργαζόμενους στην Τοπική Αυτοδιοίκηση άμεσους συνεργάτες μας. Εάν δεν συνεργαστούμε με τους εργαζόμενους, δεν θα μπορέσουμε να εφαρμόσουμε το πρόγραμμα που έχουμε εξαγγείλει στους πολίτες, δεν θα μπορέσουμε να κάνουμε τίποτα. 


Άρα λοιπόν αυτοί οι άμεσοι συνεργάτες μας είναι εκείνοι που θα μας βοηθήσουν και θα συμβάλλουν στην υλοποίηση της αναβάθμισης της ποιότητας ζωής στις πόλεις μας. Επομένως, τέτοιες εκφράσεις για εμένα είναι λάθος, δεν με εκφράζουν. 
Όμως εδώ είναι και ο Δήμαρχος Αθηναίων, ο κύριος Καμίνης, που θα τοποθετηθεί.

Γ. ΚΑΜΙΝΗΣ: Απλώς να πω ότι συμφωνώ με τον Πρόεδρο. Θα συνεχίσουμε τις προσπάθειες προς πάσα κατεύθυνση, μέσα σε ένα πνεύμα ψυχραιμίας, επισημαίνοντας τις ευθύνες όλων. Εγώ συνέχεια θα απευθύνω έκκληση στους εργαζόμενους να διακόψουν την απεργία, να μαζέψουν τα απορρίμματα, γιατί πλέον έχει συσσωρευτεί στον κόσμο μια αγανάκτηση, όχι λόγω της παρούσας κατάστασης. Υπάρχει μια συσσώρευση στη συλλογική μνήμη χρόνια και χρόνια, δύο-τρεις φορές τον χρόνο να γεμίζει η πόλη με σκουπίδια που δεν μαζεύονται και τέτοιου είδους μορφές διεκδίκησης αιτημάτων ή υπεράσπισης δικαιωμάτων, τελικά οδηγούν σε αποτελέσματα που είμαι βέβαιος ότι δεν τα θέλουν οι εργαζόμενοι. Η κατάχρηση των δικαιωμάτων οδηγεί αργά ή γρήγορα στην κατάργησή τους και φέρνω πάρα πολύ συχνά ως παράδειγμα το πανεπιστημιακό άσυλο. Καταργήθηκε σε μια νύχτα χωρίς να ανοίξει μύτη. Αυτό γιατί υπήρξε κατάχρηση αυτού του δικαιώματος. Αυτό πρέπει να το έχουν υπόψη τους οι εργαζόμενοι. Έχουμε ζήσει σε μια χώρα όπου υπήρξαν υπερβολές σε πάρα πολλά πράγματα. Να προσέξουμε πια γιατί το τίμημα αυτών των υπερβολών μπορεί να κληθούμε να το πληρώσουμε όλοι. 
Μ. ΠΑΠΑΒΛΑΧΟΥ: Παπαβλάχου Μαρία από τον ALPHA. 


Βλέπουμε ότι γίνονται διάφορες επιθέσεις στα ιδιωτικά απορριμματοφόρα που έχουν βγει στους δρόμους για να συγκεντρώσουν τα σκουπίδια και βλέπουμε ότι γίνονται και μπλόκα από απεργούς με δικηγόρους και γίνονται και μηνύσεις. Δεν ξέρω τι ακριβώς συμβαίνει στους δρόμους της Αθήνας αυτή τη στιγμή. 


Κάποιο σχόλιό σας. Τι θα γίνει με αυτήν την ιστορία; Θα μπορέσουν να κάνουν την αποκομιδή; Τι γίνεται;

Κ. ΑΣΚΟΥΝΗΣ: Καταδικάζουμε οποιεσδήποτε ακραίες ενέργειες και ιδιαίτερα αυτοδικίας. Ο κοινωνικός αυτοματισμός οδηγεί στα άκρα την κοινωνία. Σε λίγο δηλαδή, αν συνεχίσουμε αυτή την κατάσταση, θα φάμε τις σάρκες μας ο ένας του άλλου. Δυστυχώς λυπάμαι, αλλά αυτός ο κοινωνικός αυτοματισμός μπορεί να οδηγήσει στον κανιβαλισμό, στη ζούγκλα. Είναι καταδικαστέος από όπου και αν προέρχεται. 


Επιπλέον εμείς πρέπει να πούμε, οι αιρετοί, έχουμε μια μεγαλύτερη ευαισθησία, γιατί σε αυτήν εδώ την αίθουσα προχθές, συνάδελφός μας Δήμαρχος δέχτηκε μια αναίτια επίθεση, την οποία την καταδικάσαμε ομόφωνα ως πράξη βίας. 


Πρέπει λοιπόν από όλες τις πλευρές, από όπου και αν προέρχονται, οι πράξεις βίας να καταδικάζονται αυτοστιγμή.
Μ. ΠΑΠΑΒΛΑΧΟΥ: Με τους δικηγόρους όμως που βγαίνουν μαζί με τους απεργούς και λένε ότι είναι παράνομα τα φορτηγά τα οποία έχουν βγει αυτή τη στιγμή να συγκεντρώσουν τα σκουπίδια, να μαζέψουν τα σκουπίδια, τι γίνεται;

Κ. ΑΣΚΟΥΝΗΣ: Κοιτάξτε, οι δικηγόροι λοιπόν, δεν το ξέρω αυτό που λέτε, πρέπει να μας πουν, υπάρχει πρόβλημα υγείας; Εκδόθηκε μια υγειονομική διάταξη που είναι μια πολύ σοβαρή υπόθεση και έχει συγκεκριμένες  συνέπειες. Γιατί λοιπόν δεν απαντούν επί του συγκεκριμένου, της υγείας των κατοίκων; Γιατί δεν μιλούν για τους πολίτες; Γιατί δεν μιλούν για την κοινωνία; Εμείς αναγνωρίσαμε τα αιτήματα των εργαζομένων, αλλά πάνω από τους εργαζόμενους υπάρχει η κοινωνία, υπάρχουν οι πολίτες και θέλω να το πω ευθέως και κατηγορηματικά. Αυτή τη στιγμή η απεργία, η κινητοποίηση αυτή, που ειρήσθω εν παρόδω, το είπε πριν ο Δήμαρχος, δεν ήταν πάντοτε απεργία, ήταν καταλήψεις και σήμερα το πρωί στο Δήμο της Καλλιθέας χτύπησαν όλοι οι εργαζόμενοι τις κάρτες και όχι μόνο. Καταλήψεις λοιπόν, με κτύπημα των καρτών, για να πληρωθούν, είναι πράγματα τα οποία δεν τιμούν το συνδικαλιστικό κίνημα.
ΔΗΜΟΣΙΟΓΡΑΦΟΣ: (εκτός μικροφώνου)

Κ. ΑΣΚΟΥΝΗΣ: Και σήμερα. Και δεν δουλεύει κανείς, κύριε Χατζηγεωργίου. Είναι έτσι, κύριε Γενικέ; Εν τοις πράγμασι απεργούν, όπως εν τοις πράγμασι, όταν γίνονταν καταλήψεις, κτυπούσαν τις κάρτες…

ΔΗΜΟΣΙΟΓΡΑΦΟΣ: (εκτός μικροφώνου)

Κ. ΑΣΚΟΥΝΗΣ: Επαναλαμβάνω. Ήμουν σαφής. Εν πάση περιπτώσει, για να κλείσουμε το ερώτημα. Καταδικάζουμε ακραίες πράξεις από όπου και αν προέρχονται και εκείνο που θέλω να πω, είναι ότι σήμερα με αυτές τις ακραίες κινητοποιήσεις τιμωρούμε τους πολίτες, βάζουμε απέναντι την κοινωνία. Μήπως πρέπει να βάλουμε στο επίκεντρο του ενδιαφέροντός μας την κοινωνία; Διότι τα αιτήματα όπως αυτό της εξαίρεσης, ήταν μια μεγάλη νίκη των συνδικαλιστικών δυνάμεων στους Δήμους. Ήταν ικανοποίηση ενός βασικού αιτήματος. Μπορεί να μην αφορά το σύνολο, αλλά το μεγάλο κομμάτι είναι στην καθαριότητα. Και όμως, επαναλαμβάνω, συνεχίζουν την απεργία τους. Ο καθένας θα κριθεί από την κοινωνία και από τους πολίτες.

Γ. ΜΑΝΟΥΣΑΚΑΚΗΣ: Μανουσακάκης από το ΠΟΝΤΙΚΙ.


Το πρόβλημα τελικά έγκειται στο ότι η κυβέρνηση δεν τους έδωσε την γραπτή εγγύηση ότι θα περάσει με τροπολογία την εξαίρεσή τους από την εφεδρεία στη συνάντηση που είχαν την περασμένη Παρασκευή; 

Κ. ΑΣΚΟΥΝΗΣ: Η πρόταση που σας διάβασα σήμερα με τα τέσσερα σημεία, κατατέθηκε χθες το μεσημέρι από εμένα και από τον κύριο Σαράντη, τον Πρόεδρο της ΠΕΔ Αττικής. Επομένως, αυτό το οποίο ισχυρίστηκε προηγουμένως η κυρία Χαρδαλιά, εμάς δεν μας το είπαν. Η απάντηση που πήρα από τον Πρόεδρο της ΠΟΕ ΟΤΑ ήταν ότι οι προτάσεις είναι γενικές και αόριστες και ως εκ τούτου εμείς συνεδριάσαμε και τις απορρίψαμε.

Γ. ΜΑΝΟΥΣΑΚΑΚΗΣ: Το επόμενο βήμα το δικό σας ποιο θα είναι; Γιατί εμείς ξέρουμε ότι αυτό το πράγμα, η εξαίρεση, συζητήθηκε στην πρώτη συνάντηση που είχε με τον Υπουργό Εσωτερικών η ΠΟΕ ΟΤΑ. Απλώς ζητήσανε μια γραπτή κατοχύρωση της εξαίρεσης από την εφεδρεία. 


Τώρα το επόμενο βήμα το δικό σας ποιο θα είναι;

Κ. ΑΣΚΟΥΝΗΣ: Να επαναλάβω. Εμείς θα συνεχίσουμε τον επίπονο, δύσκολο και εξαντλητικό διάλογο, για να βρεθεί λύση και η λύση πρέπει να δοθεί μεταξύ ημών και ημών, όχι έξω από εμάς. Είμαι σαφής. Αυτό όμως πρέπει να το κατανοήσουν και οι εργαζόμενοι. 

Αν λοιπόν θέλουν γραπτή την πρόταση, εγώ δεν έχω αντίρρηση, μετά τη λήξη της συνέντευξης, επειδή ετέθη από δύο εκλεκτούς δημοσιογράφους, να πάρω λοιπόν τον κύριο Πρόεδρο της ΠΟΕ ΟΤΑ, να του πω ότι αυτές οι προτάσεις είναι γραπτές και το επόμενο βήμα είναι να ζητήσω αυτοστιγμή συνάντηση με τον κύριο Καστανίδη να το επιβεβαιώσει. Τι άλλο μπορώ να κάνω;

Γ. ΚΑΜΙΝΗΣ: Εμένα σας λέω απλώς  συμπληρωματικά, μου ελέχθη από συνδικαλιστή ότι ζητάμε τις προτάσεις αυτές ενυπόγραφες και πάλι δεν αισθανόμαστε ασφαλείς, γιατί στην δεκαετία του ’80 ο μακαρίτης ο Κουτσόγιωργας τους είχε δώσει ένα γραπτό κείμενο, το οποίο όμως ουδέποτε πήρε τη μορφή νομοθετικής διάταξης. Όμως δεν νομίζω ότι μπορούμε να φτάνουμε σε τέτοιο σημείο  δυσπιστίας.

Δ. ΜΑΡΗΣ: Δύο διευκρινίσεις, επειδή αναφερθήκατε και στο θέμα με τις κάρτες που κτυπάνε κάποιοι εργαζόμενοι. Ο κύριος Καστανίδης την Πέμπτη το απόγευμα στη συνέντευξη που μας έδωσε, μας είπε ότι δεν θα πληρωθούν ακόμα και όσοι κτυπούν κάρτες. Εσείς ως Δήμαρχοι πώς μπορείτε στο πρακτικό επίπεδο να ελέγξετε ποιοι εργάστηκαν πραγματικά και ποιοι δεν εργάστηκαν;


Κύριε Καμίνη, κάνατε λόγο πριν για την συνταγματικότητα. Επειδή δεν το κατάλαβα…

Γ. ΚΑΜΙΝΗΣ: Υπό επιφύλαξη, κύριε Μαρή. Να σας το εξηγήσω.

Δ. ΜΑΡΗΣ: Αυτό σημαίνει, με βάση αυτό που μας είπατε, ότι κάποιοι Δήμοι που αυτή τη στιγμή έχουν αναθέσει τις υπηρεσίες τους σε ιδιώτες, ότι είναι αντισυνταγματικό αυτό που συμβαίνει;

Γ. ΚΑΜΙΝΗΣ: Ο κύριος Ζυγούρης ας με διορθώσει. Πρέπει να κάνουμε τη διάκριση. Την ευθύνη της καθαριότητας της πόλης την έχουν οι Οργανισμοί Τοπικής Αυτοδιοίκησης οι Πρωτοβάθμιοι, οι Δήμοι. Από εκεί και πέρα, μπορεί ο Δήμος είτε με τις δικές του δυνάμεις να μαζεύει τα σκουπίδια, είτε να κάνει σύμβαση με ιδιώτη και να τα μαζεύει. Όμως ακόμα και αν ιδιώτης τα μαζεύει τα σκουπίδια, τη σύμβαση με το  Δήμο θα την κάνει και με κανέναν άλλο. Αυτό είναι. Πρέπει να ξεκαθαρίσουμε μεταξύ της ευθύνης διαχείρισης των απορριμμάτων και του ποιος εκτελεί τις συγκεκριμένες πράξεις. Όμως η ευθύνη ανήκει στους ΟΤΑ Α’ Βαθμού. Κύριε Ζυγούρη;

Π. ΖΥΓΟΥΡΗΣ: Τα θέματα εδώ που δημιουργούνται είναι τα εξής. Το θέμα που είπατε, κύριε Μαρή, με τις κάρτες. Επειδή είχαμε και άλλο προηγούμενο, το θέμα των καρτών, και να κτυπήσουν κάρτα, αν αποδεδειγμένα η Υπηρεσία βεβαιώσει ότι ουδείς εργάστηκε, υπάρχει αδυναμία πληρωμής. Είναι θέμα βεβαιώσεως της αντίστοιχης Υπηρεσίας Καθαριότητας. 


Τώρα το θέμα το οποίο θέσατε, έχει να κάνει με το εξής. Καταρχήν μέχρι πρότινος, εδώ και ενάμιση χρόνο, οι Δήμοι έχοντας την αρμοδιότητα της διαχείρισης της καθαριότητας, της αποκομιδής των απορριμμάτων και του καθαρίσματος των κοινοχρήστων χώρων, του καθαρισμού, της καθαριότητας, μπορούσαν να αναθέτουν, όπως και στις άλλες αρμοδιότητες, και στα έργα, την οδοποιία και τα λοιπά, να αναθέτουν με διαγωνισμό, τακτικό διαγωνισμό, σε εργολάβους ή σε επιχειρήσεις ή σε φυσικά ή σε νομικά πρόσωπα.

Το Ελεγκτικό Συνέδριο με μια απόφασή του εδώ και δύο χρόνια, είπε ότι δεν μπορούν να αναθέτουν περαιτέρω την αρμοδιότητα οι Δήμοι σε ιδιώτες, διότι είναι αρμοδιότητα του στενού πυρήνα της Αυτοδιοίκησης που πρέπει να την ασκούν οι ίδιοι με δικά τους όργανα. Αυτή ήταν η απόφαση του Ελεγκτικού Συνεδρίου, η οποία, να μην σχολιάσουμε τώρα τις αποφάσεις. 


Το θέμα που τίθεται τώρα, επειδή ετέθη ένα θέμα  συνταγματικό. Σύμφωνα με το Σύνταγμα, πράγματι η καθαριότητα των κοινοχρήστων μερών της πόλεως και τα λοιπά, είναι στον στενό πυρήνα της Τοπικής Αυτοδιοίκησης, δηλαδή είναι τοπική υπόθεση. Με νόμο το ίδιο το Σύνταγμα λέει ότι επιτρέπεται η μετάθεση της άσκησης της αρμοδιότητας. Υπήρξαν δύο απόψεις. 


Επειδή το κράτος αυτή τη στιγμή θίγεται μια αρμοδιότητα κρατική που ανήκει στο στενό πυρήνα του κράτους, η δημόσια υγεία, μπορεί υπό το πρόσχημα αυτό το κράτος να αναλάβει την αρμοδιότητα διότι προσβάλλεται η δημόσια υγεία που είναι στενά κρατική αρμοδιότητα και το αυτοδιοικητικό κεκτημένο να εκπέσει. Υπάρχει αυτός ο κίνδυνος.

Κ. ΑΣΚΟΥΝΗΣ: Σε ότι αφορά την καθαριότητα, υπάρχουν Δήμοι και στο Λεκανοπέδιο, πολύ περισσότερο υπάρχει σε ορεινούς Δήμους, σε νησιώτικους, που την καθαριότητα δεν την υλοποιούν οι ίδιοι, την έχουν εκχωρήσει μέσω διαγωνισμού σε ιδιώτες. Άρα λοιπόν, μπαίνουμε στο πυρήνα του ζητήματος που έθεσε ο κύριος Καμίνης, ότι είναι αποκλειστική αρμοδιότητα δική μας και εμείς αν δούμε ότι για «χ» λόγους δεν μπορούμε, τότε μπορούμε να προχωρήσουμε σε μια  σύμβαση με ένα ιδιωτικό συνεργείο μετά από διαγωνισμό.


Σε ότι αφορά τις κάρτες, εγώ θέλω  να είμαι σαφής. Το είπα και στους συναδέλφους της ΠΕΔΑ και εδώ στη συνεδρίαση. Η απεργία είναι ιερό και αναφαίρετο δικαίωμα. Δεν έχω ποτέ κάνει την παραμικρή παρέμβαση όσα χρόνια είμαι Δήμαρχος  στην άσκηση των συνδικαλιστικών τους πρακτικών που οι ίδιοι οι εργαζόμενοι αποφασίζουν. 


Όμως θεωρώ ότι αυτή η πρακτική του να κτυπάω κάρτα και να θέλω να πληρωθώ, δεν έχει καμία σχέση με έναν καθαρό πολιτικό αγώνα που διεξάγει η ΠΟΕ ΟΤΑ  και αναγκάστηκε το Προεδρείο της τελευταία να πει ότι πραγματικά δεν τους εκφράζει. Όμως ήταν μια πρακτική η οποία αν έβρισκε ευήκοα ώτα από εμάς θα συνεχιζόταν. Ήμουν ο πρώτος που δήλωσα ότι δεν πρόκειται να πληρώσουμε για εργαζόμενους οι οποίοι απέχουν από την εργασία τους συνειδητά και υπάρχει η μέθοδος, ο τρόπος δηλαδή και η διαδικασία και εμείς το εφαρμόζουμε κάθε μέρα, για να ελέγχουμε ποιοι πραγματικά προσφέρουν εργασία και ποιοι χρησιμοποιούν ως πρόσχημα το κτύπημα της κάρτας για να μη δουλεύουν και να πληρώνονται. 

ΔΗΜΟΣΙΟΓΡΑΦΟΣ: (εκτός μικροφώνου)

Κ. ΑΣΚΟΥΝΗΣ: Θα σας απαντήσω. Επειδή αυτό γίνεται απολογιστικά και επειδή οι Υπηρεσίες δεν μπορούσαν να δουλέψουν, αναγκαστικά προχωρήσαμε στην προηγούμενη διαδικασία όπως ήταν. Επομένως στο τέλος του μηνός θα πάρουμε τα απολογιστικά στοιχεία, ποιοι δεν δούλεψαν και θα κοπούν οι αποδοχές αυτές. 

ΔΗΜΟΣΙΟΓΡΑΦΟΣ: (εκτός μικροφώνου)
Κ. ΑΣΚΟΥΝΗΣ: Νομίζω ότι ο Υπουργός Εσωτερικών το διευκρίνισε με σαφήνεια. Νομίζω και στην πράξη θα γίνει. Κοιτάξτε, όλοι θέλουμε τη νομιμότητα. Οι πρακτικές και οι λογικές του παρελθόντος έχουν τελειώσει και να πω και κάτι ακόμα. Ιερές αγελάδες δεν υπάρχουν πια, έχουν τελειώσει. Όλοι πρέπει να αναλογιστούμε ότι το σήμερα δεν έχει καμία σχέση με το χθες. Αν λοιπόν και κάποιοι από εμάς, να το πω ευθέως, κύριε Χατζηγεωργίου, αν κάποιοι από εμάς ακολούθησαν στο παρελθόν, όχι μόνο σε μια τέτοια περίπτωση, αλλά και στην περίπτωση της απεργίας τη λογική να πληρώνουν τα μεροκάματα, αυτή η πρακτική πρέπει να τελειώσει. 

Γ. ΚΑΜΙΝΗΣ: Ευχαριστώ. Νομίζω ότι συνεχίζουμε τις προσπάθειές μας και απευθύνω και πάλι έκκληση στους εργαζόμενους τουλάχιστον του Δήμου της Αθήνας, να διακόψουν την απεργία. Να μαζέψουμε τα σκουπίδια, γιατί πρώτη μέριμνά μας είναι οι κάτοικοι της πόλης, η πόλη. Ο Δήμος θα σταθεί δίπλα στους εργαζόμενους, αλλά πρέπει πρώτα από όλα να στέκεται δίπλα στους εντολοδόχους του και οι εντολοδόχοι του είναι οι δημότες. 

Κ. ΑΣΚΟΥΝΗΣ: Εγώ θέλω να σας ευχαριστήσω για την παρουσία σας εδώ. Θέλω να σας πω με τον πιο κατηγορηματικό τρόπο ότι είμαστε αλληλέγγυοι στα αιτήματα των εργαζομένων, αλλά για εμάς πάνω από όλα είναι ο πολίτης, είναι ο κάτοικος, ο οποίος έχει υποστεί τις συνέπειες από μια δύσκολη δημοσιονομική προσαρμογή και τα μέτρα που έχει πάρει η κυβέρνηση. Δεν μπορούμε να τον φορτώνουμε με επιπλέον προβλήματα, δεν μπορούμε εμείς να τιμωρούμε τον πολίτη, ο οποίος ιδιαίτερα στο ζήτημα της αποκομιδής των σκουπιδιών έχει πληρώσει μέσω των ανταποδοτικών τελών σε εμάς και στους εργαζόμενους. 


Για αυτό λοιπόν η έκκλησή μου είναι η Ομοσπονδία να αναλογιστεί την κοινωνική της ευθύνη απέναντι στους πολίτες. 


Σας ευχαριστούμε πάρα πολύ.
PAGE  
19

